የከተማ አስተዳደሩ በ3.4 ቢሊዮን ብር ዘመናዊ አውቶቡሶችን አሰርቷል
የአዲስ አበባ ከተማ አስተዳደር ለተለያዩ አገልግሎቶች የሚውሉ 850 አውቶቡሶችን በ3 ነጥብ አራት ቢሊዮን ብር በቢሾፍቱ አውቶሞቲቭ ኢንዱስትሪ  አሰርቷል፡፡አውቶቡሶቹ ሁለት አይነት ሲሆኑ ለተማሪዎች ብቻ የሰርቪስ አገልግሎት የሚሰጡ እንዲሁም ህብረተሰቡን የሚያገለግሉ ተደራራቢ /ባለፎቅ/ ናቸው፡፡በከተማ አስተዳደሩ የሸገር ብዙሃን ትራንስፖርት ድርጅት ምክትል ዋና ስራ አስኪያጅ አቶ ተስፋዬ ገብሬ እንደገለጹት የተማሪ አውቶቡሶቹ በከተማዋ አስተዳደር ክልል ለሚገኙ ሁሉም የአንደኛ ደረጃ ትምህርት ተማሪዎች አገልግሎት ይሰጣሉ፡፡ለአገልግሎቱም ወርሃዊ ክፍያ የሚጠየቅ ሲሆን የተማሪ ወላጆች ከሸገር ብዙሃን ትራንስፖርት ድርጅት ጋር በሚገቡት ውል መሰረት ተፈጻሚ ይሆናልም ሲሉ አቶ ተስፋዬ ገልጸዋል፡፡ለዚሁ አገልግሎት የሚዉሉ 12 መስመሮች የተለዩ ሲሆን ህብረተሰቡ በብዛት የሰፈረባቸው አዳዲስ አካባቢዎች ትኩረት ተሰጥቷቸዋል፡፡በዚህም መሰረት የካ አባዶ፣ ሰሚት፣ አያት፣ ጀሞ፣ቡልቡላ፣ቱሉ ዲምቱ፣ገላን፣ ሃይሌ ጋርመንት፣ አስኮ፣ አለምባንክ እና መሰል የህዝብ እንቅስቃሴ የሚስተዋልባቸው አካባቢዎች ተለይተዋል፡፡አውቶቡሶቹ በአሁኑ ወቅት ለተማሪዎች በነጻ አገልግሎት በመስጠት ላይ ሲሆኑ ከቀጣዩ ሳምንት ጀምሮ መደበኛ አገልግሎት መስጠት ይጀምራሉ ብለዋል ምክትል ዋና ስራ አስኪያጁ፡፡